ΔΙΟΡΘΩΤΙΚΗ ΕΠΙΣΤΟΛΗ ΑΡΙΘ. 2 ΣΤΟ ΠΡΟΣΧΕΔΙΟ ΤΟΥ ΠΡΟΫΠΟΛΟΓΙΣΜΟΥ ΓΙΑ ΤΟ 2001 ΤΜΗΜΑ III - ΕΠΙΤΡΟΠΗ

(υπεβλήθη από την Επιτροπή)

Έχοντας υπόψη:

- το άρθρο 272 της Συνθήκης για την ίδρυση της Ευρωπαϊκής Κοινότητας,

- το άρθρο 78 της Συνθήκης για την ίδρυση της Ευρωπαϊκής Κοινότητας Άνθρακα και Χάλυβα,

- το άρθρο 177 της Συνθήκης για την ίδρυση της Ευρωπαϊκής Κοινότητας Ατομικής Ενέργειας,

- το άρθρο 14 του δημοσιονομικού κανονισμού της 21ης Δεκεμβρίου 1977 που εφαρμόζεται στο γενικό προϋπολογισμό των Ευρωπαϊκών Κοινοτήτων [1], όπως τροποποιήθηκε με τον κανονισμό αριθ. 2673/199 [2] της 13ης Δεκεμβρίου 1999,

[1] ΕΕ L 356 της 31.12.1977, σ. 1.

[2] ΕΕ L 326 της 18.12.1999, σ. 1.

Η Ευρωπαϊκή Επιτροπή υποβάλλει την παρούσα διορθωτική επιστολή αριθ. 2 στο προσχέδιο του προϋπολογισμού για το 2001 για τους λόγους οι οποίοι εκτίθενται στο επεξηγηματικό σημείωμα.

Ένα τεχνικό παράρτημα που αφορά τη χρηματοδότηση της παρούσας διορθωτικής επιστολής προετοιμάζεται ξεχωριστά.

ΠΙΝΑΚΑΣ ΠΕΡΙΕΧΟΜΕΝΩΝ

I - ΕΠΕΞΗΓΗΜΑΤΙΚΟ ΣΗΜΕΙΩΜΑ

II - ΔΑΠΑΝΕΣ

1. ΓΕΝΙΚΗ ΠΑΡΟΥΣΙΑΣΗ

2. Ο ΥΠΟΤΟΜΕΑΣ 1α: ΟΙ ΟΡΓΑΝΩΣΕΙΣ ΑΓΟΡΩΝ ΚΑΙ ΤΑ

ΣΥΝΑΦΗ ΜΕΤΡΑ

2.1. Η εξέλιξη της κατάστασης στο γεωργικό τομέα

2.2. Η εξέλιξη της νομοθεσίας

2.3. Η ισοτιμία ευρώ και δολαρίου

2.4. Η εξέλιξη στους επιμέρους τομείς

3. Ο ΥΠΟΤΟΜΕΑΣ 1β: Η ΑΓΡΟΤΙΚΗ ΑΝΑΠΤΥΞΗ

4. ΤΡΟΠΟΠΟΙΗΣΗ ΤΗΣ ΟΝΟΜΑΤΟΛΟΓΙΑΣ ΚΑΙ ΤΩΝ

ΠΑΡΑΤΗΡΗΣΕΩΝ ΤΟΥ ΠΡΟΫΠΟΛΟΓΙΣΜΟΥ - ΚΑΤΑΡΓΗΣΗ

ΚΟΝΔΥΛΙΩΝ

4.1. Τροποποίηση της ονοματολογίας και των παρατηρήσεων

4.2. Κατάργηση κονδυλίων

4.3. Διεθνείς αλιευτικές συμφωνίες

III - ΕΣΟΔΑ

I. ΑΙΤΙΟΛΟΓΙΚΗ ΕΚΘΕΣΗ

Εισαγωγή και ανακεφαλαίωση των πιστώσεων

(1) Σύμφωνα με τη διοργανική συμφωνία της 6ης Μαΐου 1999, η Επιτροπή διαβιβάζει στην αρμόδια για τον προϋπολογισμό αρχή την παρούσα ειδική διορθωτική επιστολή προκειμένου να επικαιροποιήσει τα ποσά που αποτελούν τη βάση της εκτίμησης των γεωργικών δαπανών στο προσχέδιο του προϋπολογισμού, όσον αφορά την οργάνωση των αγορών και τα συναφή μέτρα (υποτομέας 1α).

Προβλέπεται ότι οι πιστώσεις σχετικά με τον υποτομέα 1α θα είναι κατά 932,5 εκατ. ευρώ χαμηλότερες από τις αρχικές προβλέψεις. Σε σύγκριση με το προσχέδιο του προϋπολογισμού η κατάσταση έχει βελτιωθεί στο σύνολο σχεδόν των αγροτικών αγορών. Αυτό σημαίνει ότι εξοικονομήθηκαν σημαντικά ποσά όσον αφορά τις αροτραίες καλλιέργειες (-335 εκατ. ευρώ), τη ζάχαρη (-105 εκατ. ευρώ), τα φρούτα και τα λαχανικά (-130 εκατ. ευρώ), τα γαλακτοκομικά προϊόντα (-399 εκατ. ευρώ), το πρόβειο κρέας (-174 εκατ. ευρώ). Αντίθετα, θα πρέπει να αυξηθούν οι πιστώσεις για το ελαιόλαδο (+89 εκατ. ευρώ), για τα κλωστικά φυτά (+97 εκατ. ευρώ) και για το βόειο κρέας (+82 εκατ. ευρώ). Η παρούσα διορθωτική επιστολή λαμβάνει επίσης υπόψη της τις νομικές βάσεις που εγκρίθηκαν αφότου έγινε η παρουσίαση του προσχεδίου του προϋπολογισμού και αντανακλά επίσης τις θέσεις που υιοθέτησε η αρμόδια για τον προϋπολογισμό αρχή κατά τη διάρκεια των συζητήσεων σχετικά με τον προϋπολογισμό, ειδικά όσον αφορά το γάλα που διανέμεται στα σχολεία, το λινό και την κάνναβη. Το μισό σχεδόν των ποσών που εξοικονομήθηκαν οφείλεται στην αλλαγή της ισοτιμίας ευρώ-δολαρίου. Το Μάιο 2000 το προσχέδιο του προϋπολογισμού είχε καταρτιστεί με βάση την ισοτιμία 1 ευρώ = 0,99 δολάρια. Σύμφωνα με τη νέα ρύθμιση που αφορά τη δημοσιονομική πειθαρχία η οποία ισχύει από την 1η Οκτωβρίου αυτή η ισοτιμία προσαρμόστηκε όσον αφορά τη διορθωτική επιστολή 2/2001 και έτσι η νέα ισοτιμία είναι ένα 1 ευρώ = 0,91 δολάρια. Το γεγονός αυτό έχει ως συνέπεια να εξοικονομηθούν σε σχέση με το προσχέδιο του προϋπολογισμού 430 εκατ. ευρώ περίπου, κυρίως όσον αφορά τις επιστροφές κατά την εξαγωγή σε ευρώ οι οποίες ήταν πολύ μειωμένες. Εξάλλου, όσον αφορά τους περισσότερους τομείς η κατάσταση της αγοράς σταθεροποιήθηκε ακόμη περισσότερο, τα δημόσια αποθέματα μειώθηκαν και κατά συνέπεια θα μειωθούν και οι δαπάνες αποθήκευσης. Όπως και για τον υποτομέα 1β, η Επιτροπή, αφού έλαβε τις εκτιμήσεις των κρατών μελών περί τα τέλη Σεπτεμβρίου, μπορεί να επιβεβαιώσει τα ποσά του προσχεδίου του προϋπολογισμού, δηλαδή τις πιστώσεις που θα πρέπει να εγγραφούν εξολοκλήρου στον προϋπολογισμό μέχρι το ανώτατο όριο.

(2) Όπως προβλέπει η διοργανική συμφωνία, η Επιτροπή διορθώνει επίσης το ύψος και την κατανομή των πιστώσεων σχετικά με τις διεθνείς αλιευτικές συμφωνίες. Οι πιστώσεις της Θέσης B7-8000 αυξάνονται κατά 42,3 εκατ. ευρώ περίπου σε πιστώσεις ανάληψης υποχρεώσεων και σε πιστώσεις πληρωμών όσον αφορά τρεις συμφωνίες οι οποίες έχουν ξεκινήσει και αναμένεται να προταθούν προσεχώς στην αρμόδια για τον προϋπολογισμό αρχή (Γροιλανδία, Αγκόλα και Ακτή Ελεφαντοστού). Προτείνεται επίσης να μην τροποποιηθούν οι πιστώσεις της συμφωνίας με το Μαρόκο, δεδομένου ότι ενδέχεται να τεθεί σε εφαρμογή στις αρχές του 2001 και είναι προτιμότερο να μην σταλεί ένα αρνητικό πολιτικό μήνυμα σε αυτό το σημαντικό στάδιο των διαπραγματεύσεων προκειμένου να συναφθεί αυτή η συμφωνία η οποία έχει ήδη καθυστερήσει σημαντικά. Λαμβανομένων υπόψη των συμφωνιών οι οποίες ανανεώθηκαν κατά τη διάρκεια του έτους 2000, οι προσωρινές πιστώσεις που είναι εγγεγραμμένες στο B0-40 μπορούν να μειωθούν κατά 45 εκατ. ευρώ περίπου σε πιστώσεις ανάληψης υποχρεώσεων και κατά 43 εκατ. ευρώ περίπου σε πιστώσεις πληρωμών. Έτσι, η συνολική καθαρή επίπτωση είναι η μείωση κατά 2.665.000 ευρώ σε πιστώσεις ανάληψης υποχρεώσεων και κατά 681.000 σε πιστώσεις πληρωμών όσον αφορά τις διεθνείς αλιευτικές συμφωνίες σε σχέση με το προσχέδιο του προϋπολογισμού. Για λόγους σύγκρισης επισημαίνεται ότι το γεγονός αυτό συνεπάγεται καθαρή αύξηση κατά 4 εκατ. ευρώ περίπου σε σχέση με τις προηγούμενες εκτιμήσεις που περιλαμβάνονται στο σχέδιο του προϋπολογισμού, οι οποίες ήταν κατά 7 εκατ. ευρώ περίπου χαμηλότερες σε σχέση με το προσχέδιο του προϋπολογισμού. Αυτές οι αρχικές εκτιμήσεις γίνονταν υπό το ρητό όρο ότι θα μπορούσαν να τροποποιηθούν αργότερα με βάση τα αποτελέσματα των διαπραγματεύσεων.

(3) Εκτός από αυτά τα δύο βασικά στοιχεία της παραδοσιακής ειδικής διορθωτικής επιστολής, η Επιτροπή επιθυμεί να προσθέσει μία ακόμη Θέση όσον αφορά το υπόλοιπο του 2000. Σύμφωνα με το άρθρο 32 του δημοσιονομικού κανονισμού, το υπόλοιπο κάθε οικονομικού έτους ανάλογα με το εάν είναι πλεόνασμα ή έλλειμμα εγγράφεται στα έσοδα ή στις δαπάνες του επόμενου οικονομικού έτους. Η δεύτερη παράγραφος αυτού του άρθρου ορίζει ότι οι εκτιμήσεις των εν λόγω εσόδων ή δαπανών εγγράφονται στον προϋπολογισμό κατά τη διάρκεια της διαδικασίας του προϋπολογισμού μέσω μιας διορθωτικής επιστολής εν ανάγκη.

Η Επιτροπή θεωρεί ότι το εκτιμώμενο υπόλοιπο ύψους 900 εκατ. ευρώ μπορεί να εγγραφεί στα έσοδα του προσχεδίου του προϋπολογισμού για το 2001. Αυτό το πρόσθετο έσοδο προκύπτει κυρίως από την αύξηση των εισπράξεων των παραδοσιακών ιδίων πόρων κατά τη διάρκεια του έτους καθώς και από μια πρώτη εκτίμηση της συνολικής επίπτωσης των προσαρμογών των βάσεων ΦΠΑ και των στοιχείων που αφορούν το ΑΕΠ μετά τις τροποποιήσεις που ανακοίνωσαν τα κράτη μέλη. Οι προσαρμογές αυτές θα πρέπει να εγγραφούν στο λογαριασμό της Επιτροπής μέχρι την 1η Δεκεμβρίου 2000.

Έτσι, το ποσό των 900 εκατ. ευρώ θα εγγραφεί στον προϋπολογισμό και συγκεκριμένα στο άρθρο 300 "Διαθέσιμο πλεόνασμα από το προηγούμενο οικονομικό έτος". Μετά το κλείσιμο των λογαριασμών του οικονομικού έτους 2000 η διαφορά σε σύγκριση με την εκτίμηση η οποία περιλαμβάνεται στην παρούσα διορθωτική επιστολή θα εγγραφεί στον προϋπολογισμό του 2001 μέσω ενός συμπληρωματικού και διορθωτικού προϋπολογισμού σύμφωνα με την τρίτη παράγραφο του άρθρου 32 του δημοσιονομικού κανονισμού.

Συνοπτικός πίνακας

Επίπτωση της διορθωτικής επιστολής στις δημοσιονομικές προοπτικές

>ΘΕΣΗ ΠIΝΑΚΑ>

(*) συμπεριλαμβάνεται και το ποσό των 163 εκατ. ευρώ που αφορά τις συνταξιοδοτικές εισφορές του προσωπικού σύμφωνα με την υποσημείωση της σελίδας αριθ. 2 που περιλαμβάνεται στον πίνακα των δημοσιονομικών προοπτικών και με το δημοσιονομικό πλαίσιο για την ΕΕ21 που είναι συνημμένο στο IIA της 6/5/1999.

(**) Η Επιτροπή αναγνώρισε ότι εξοικονομήθηκαν 16.883 εκατ. ευρώ σχετικά με τις βεβαιώσεις, τα οποία θα πρέπει να προστεθούν στο περιθώριο.

II - ΔΑΠΑΝΕΣ

ΤΟΜΕΑΣ 1 - ΕΓΤΠΕ-ΕΓΓΥΗΣΕΙΣ

1. ΓΕΝΙΚΗ ΠΑΡΟΥΣΙΑΣΗ

Η διοργανική συμφωνία ανάμεσα στο Ευρωπαϊκό Κοινοβούλιο, το Συμβούλιο και την Επιτροπή της 6ης Μαΐου 1999 σχετικά με τη δημοσιονομική πειθαρχία και τη βελτίωση της διαδικασίας του προϋπολογισμού προβλέπει στο πλαίσιο της διοργανικής συνεργασίας ότι, εάν κριθεί αναγκαίο, η Επιτροπή μπορεί να αποστείλει στην αρμόδια για τον προϋπολογισμό αρχή μία ειδική διορθωτική επιστολή προκειμένου να επικαιροποιήσει τα στοιχεία σχετικά με την εκτίμηση των γεωργικών δαπανών που περιλαμβάνονται στο προσχέδιο του προϋπολογισμού. Αυτή η διορθωτική επιστολή (ΔΕ) θα πρέπει να διαβιβαστεί στην αρμόδια για τον προϋπολογισμό αρχή πριν το τέλος Οκτωβρίου. Ο στόχος αυτής της ΔΕ είναι να βασιστεί ο γεωργικός προϋπολογισμό σε όσο το δυνατόν πιο επίκαιρα οικονομικά και νομικά στοιχεία.

Για την Επιτροπή η παρουσίαση μιας διορθωτικής επιστολής το φθινόπωρο αποτελεί ένα σημαντικό στοιχείο στην προσπάθεια κατάρτισης ενός όσο το δυνατόν πιο ρεαλιστικού προϋπολογισμού και ελπίζεται ότι θα επιτρέψει την έγκριση του προϋπολογισμού για το 2001 υπό τους καλύτερους δυνατούς όρους.

Όπως και κατά το παρελθόν, η Επιτροπή προέβη σε μία εξαντλητική επικαιροποίηση, ανά κονδύλιο, των προβλέψεών της όσον αφορά τις γεωργικές δαπάνες. Εκτός από τα στοιχεία της αγοράς, η διορθωτική επιστολή εγγράφει στον προϋπολογισμό και τις γεωργικές νομοθετικές αποφάσεις οι οποίες ελήφθησαν από τότε που καταρτίστηκε το προσχέδιο του προϋπολογισμού (ΠΠ). Πρόκειται ειδικότερα για αποφάσεις που ελήφθησαν από τους Υπουργούς Γεωργίας τον Ιούλιο 2000.

Όσον αφορά τις οργανώσεις αγορών και τα συναφή μέτρα (υποτομέας 1α), η αναθεώρηση των δαπανών οδηγεί στη μείωση των πιστώσεων όπως προτείνονται με το ΠΠ. Αυτή είναι η συνέπεια αφενός της σχετικά καλής κατάστασης στην αγορά όσον αφορά τους περισσότερους τομείς και αφετέρου της ενίσχυσης του δολαρίου σε σχέση με το ευρώ. Οι ανάγκες σε πιστώσεις εκτιμώνται σε 38.670 εκατ. ευρώ. Είναι μειωμένες κατά 930 εκατ. ευρώ περίπου (-2,4%) σε σχέση με το ΠΠ και αφήνουν ένα περιθώριο κάτω από το ανώτατο όριο των δημοσιονομικών προοπτικών για τον υποτομέα 1α ύψους 1.360 εκατ. ευρώ περίπου.

Σύμφωνα με τον πρόσφατο κανονισμό του Συμβουλίου σχετικά με τη δημοσιονομική πειθαρχία η ΔΕ βασίζεται στην ισοτιμία ευρώ-δολαρίου της 1ης Ιουλίου και της 20ής Σεπτεμβρίου 2000. Η ισοτιμία αυτή είναι 0,91 (1 ευρώ = 0,91 δολάρια) και είναι σημαντικά χαμηλότερη από αυτή στην οποία βασίζεται το ΠΠ (1 ευρώ = 0,99 δολάρια). Εξαιτίας του γεγονότος αυτού εξοικονομούνται 430 εκατ. ευρώ σε σύγκριση με το ΠΠ. Η εξέλιξη της ισοτιμίας εξηγεί συνεπώς για το μισό σχεδόν τη μείωση των πιστώσεων που ζητούνται με τη ΔΕ σε σύγκριση με το ΠΠ.

Όσον αφορά την αγροτική ανάπτυξη (υποτομέας 1β), η Επιτροπή διατηρεί την πρότασή της να εγγραφούν στον προϋπολογισμό του 2001 οι πιστώσεις στο επίπεδο του ανώτατου ορίου των ΔΕ. Αυτό άλλωστε είναι σύμφωνο με τις ανακοινώσεις των κρατών μελών της 30ής Σεπτεμβρίου 2000, οι οποίες περιλαμβάνουν τη δική τους εκτίμηση των δαπανών σχετικά με τον προϋπολογισμό του 2001.

Ο ακόλουθος πίνακας ανακεφαλαιώνει τη δημοσιονομική πρόβλεψη του ΕΓΤΠΕ-Εγγυήσεις για τα διάφορα κεφάλαια.

>ΑΝΑΦΟΡΑ ΣΕ ΓΡΑΦΗΚΟ>

2. O ΥΠΟΤΟΜΕΑΣ 1α: ΟΙ ΟΡΓΑΝΩΣΕΙΣ ΑΓΟΡΩΝ ΚΑΙ ΤΑ ΣΥΝΑΦΗ ΜΕΤΡΑ

2.1. Η εξέλιξη της κατάστασης στον αγροτικό τομέα

Από τότε που έγινε η παρουσίαση του προσχεδίου του προϋπολογισμού έχει βελτιωθεί η κατάσταση στην αγορά όσον αφορά τους περισσότερους τομείς. Πρόκειται καταρχάς για τους τομείς των ζωικών προϊόντων εκτός από το βόειο κρέας (-534 εκατ. ευρώ συνολικά για τους τομείς των ζωικών προϊόντων). Εξοικονομήσεις σημαντικών ποσών προβλέπονται επίσης για τις αροτραίες καλλιέργειες (-335 εκατ. ευρώ), για τη ζάχαρη (-105 εκατ. ευρώ) και για τα φρούτα και τα λαχανικά (-130 εκατ. ευρώ). Όπως προαναφέρθηκε, ορισμένες από αυτές τις εξελίξεις οφείλονται στην ανατίμηση του δολαρίου σε σχέση με το ευρώ που προκάλεσε προσέγγιση των διεθνών με τις κοινοτικές τιμές και κατά συνέπεια μείωση των επιστροφών κατά την εξαγωγή και ορισμένων άλλων ενισχύσεων.

Αντίθετα, προβλέπεται να αυξηθούν οι δαπάνες για το ελαιόλαδο λόγω της σημαντικής αύξησης της παραγωγής (+89 εκατ. ευρώ). Όσον αφορά τον τομέα των κλωστικών φυτών (+97 εκατ. ευρώ), η αύξηση είναι κατά μεγάλο μέρος εμφανής επειδή για τα 69 εκατ. ευρώ πρόκειται για μία μεταφορά από το κεφάλαιο των αροτραίων καλλιεργειών προς το κεφάλαιο των κλωστικών φυτών μετά την απόφαση του Συμβουλίου των Υπουργών Γεωργίας του Ιουλίου 2000 να αναβληθεί κατά ένα έτος η εφαρμογή της μεταρρύθμισης του καθεστώτος που αφορά το λίνο και την κάνναβη. Τέλος, όσον αφορά τον τομέα του βόειου κρέατος, η Επιτροπή προβλέπει μια ελαφρά αύξηση των αναγκών (+82 εκατ. ευρώ) κυρίως στο πλαίσιο της εξάλειψης της σπογγώδους εγκεφαλοπάθειας των βοοειδών, γνωστής ως ασθένειας των "τρελών αγελάδων".

Οι άλλες διακυμάνσεις είναι μικρότερες και αφορούν κυρίως τα προϊόντα εκτός του παραρτήματος Ι (-29 εκατ. ευρώ μετά τη μείωση των ποσοστών των επιστροφών κατά την εξαγωγή), τα επισιτιστικά προγράμματα (+35 εκατ. ευρώ, μετά την απόφαση του Συμβουλίου τον Ιούλιο 2000 σχετικά με το πρόγραμμα του γάλακτος για μαθητές) και τέλος τις αγρονομισματικές ενισχύσεις (-53 εκατ. ευρώ).

2.2. Η εξέλιξη της νομοθεσίας

Ενώ η απόφασή τους σχετικά με το "πακέτο τιμών" για την περίοδο εσοδείας 2000/2001 δεν ήταν και τόσο σημαντική (+9 εκατ. ευρώ), το Συμβούλιο Υπουργών Γεωργίας έλαβε τον Ιούλιο 2000 ορισμένες σημαντικές αποφάσεις. Η επίπτωσή τους έχει ενσωματωθεί στην παρούσα ΔΕ.

Πρόκειται καταρχάς για την τροποποίηση του προγράμματος "γάλα για τους μαθητές" (B1-312) το κόστος του οποίου σε σύγκριση με το ΠΠ εκτιμάται σε +41 εκατ. ευρώ.

Το Συμβούλιο έλαβε επίσης απόφαση σχετικά με τη μεταρρύθμιση του τομέα του λίνου και της κάνναβης (B1-140). Η μεταρρύθμιση αυτή θα ισχύει από την περίοδο 2001/02 (δηλαδή ένα χρόνο αργότερα σε σχέση με την πρόταση της Επιτροπής). Για την περίοδο 2000/01 (επίπτωση στον προϋπολογισμό του 2001), το Συμβούλιο αποφάσισε τη διάθεση ποσού 88 εκατ. ευρώ. Σε σύγκριση με το ΠΠ, το οποίο βασίζεται στην πρόταση μεταρρύθμισης της Επιτροπής, οι ανάγκες αυξάνονται κατά 9 εκατ. ευρώ (+78 εκατ. ευρώ στο Κεφάλαιο B1-14 - Κλωστικά φυτά και -69 εκατ. ευρώ στο Κεφάλαιο των μεγάλων καλλιεργειών μετά την αναβολή κατά ένα έτος της ένταξης των ενισχύσεων για τον κλωστικό λίνο και την κάνναβη). Τέλος, το Συμβούλιο Υπουργών Γεωργίας αποφάσισε να παρατείνει κατά ένα έτος το ειδικό καθεστώς για τους καρπούς με κέλυφος (B1-1507 : +24 εκατ. ευρώ).

Η ΔΕ περιλαμβάνει τις επιπτώσεις στον προϋπολογισμό του 2001 από το γεγονός ότι το Συμβούλιο δεν έχει αποφασίσει ακόμη σχετικά με τις μεταρρυθμίσεις στους τομείς του βαμβακιού και των μπανανών. Στην περίπτωση του βαμβακιού η μη έγκριση της μεταρρύθμισης προκαλεί αύξηση των αναγκών κατά 68 εκατ. ευρώ. Αντίθετα, όσον αφορά τις μπανάνες η μη έγκριση της μεταρρύθμισης έχει ως συνέπεια την εξοικονόμηση 30 εκατ. ευρώ.

Περισσότερες πληροφορίες περιλαμβάνονται στο μέρος το οποίο αφορά τις εξελίξεις ανά τομέα.

2.3. Η ισοτιμία του ευρώ με το δολάριο

Η έγκριση από το Συμβούλιο του νέου κανονισμού που αφορά τη δημοσιονομική πειθαρχία (κανονισμός (EK) αριθ. 2040/2000 της 26.09.2000) αλλάζει ριζικά τους κανόνες όσον αφορά τις ισοτιμίες που θα ληφθούν υπόψη για την κατάρτιση του γεωργικού προϋπολογισμού. Πράγματι, ενώ κατά το παρελθόν οι ισοτιμίες αυτές παρέμεναν σταθερές καθ' όλη τη διαδικασία και την εκτέλεση του προϋπολογισμού (οι τιμές αυτές ήταν ίσες με τη μέση ισοτιμία κατά την περίοδο Ιανουαρίου - Μαρτίου του έτους που προηγείτο του οικονομικού έτους), η νέα δημοσιονομική πειθαρχία προβλέπει στο άρθρο 8, παράγραφος 1 ότι η ισοτιμία που θα ληφθεί υπόψη είναι η μέση ισοτιμία κατά τη διάρκεια του τελευταίου τριμήνου το οποίο λήγει τουλάχιστον 20 ημέρες πριν την έγκριση του προϋπολογισμού από την Επιτροπή. Όσον αφορά την παρούσα ΔΕ, πρόκειται επομένως για την περίοδο μεταξύ της 1ης Ιουλίου και της 30ής Σεπτεμβρίου 2000. Η μέση ισοτιμία κατά την περίοδο αυτή ήταν 1 ευρώ = 0,91 δολάρια και είναι σημαντικά χαμηλότερη από αυτήν η οποία έχει ληφθεί ως βάση για την κατάρτιση του ΠΠ (1 ευρώ = 0,99 δολάρια). Συνέπεια του γεγονότος αυτού ήταν να μειωθούν οι ανάγκες σε πιστώσεις κατά 430 εκατ. ευρώ περίπου.

Υπενθυμίζεται ότι όσον αφορά τους πιθανούς διορθωτικούς και συμπληρωματικούς προϋπολογισμούς (ΔΣΠ), το άρθρο 8, παράγραφος 2 του νέου κανονισμού προβλέπει ότι η ισοτιμία που θα ληφθεί υπόψη βασίζεται στη διαπιστωθείσα ισοτιμία.

2.4. Οι εξελίξεις ανά τομέα

Οι ακόλουθες παρατηρήσεις περιλαμβάνουν ανά κεφάλαιο τα βασικά στοιχεία της διακύμανσης των πιστώσεων της ΔΕ σε σύγκριση με το ΠΠ.

Κεφάλαιο 10 - Αροτραίες καλλιέργειες (πιστώσεις - 335 εκατ. ευρώ)

πιστώσεις του ΠΠ: 18.361 εκατ. ευρώ

πιστώσεις μετά τη ΔΕ: 18.026 εκατ. ευρώ

Οι εκτιμηθείσες ανάγκες κατά την κατάρτιση του ΠΠ μειώθηκαν κατά 1,8%. Η μείωση ανέρχεται σε 242 εκατ. ευρώ όσον αφορά τις δαπάνες που έχουν σχέση με την αγορά και κατά 93 εκατ. ευρώ όσον αφορά τις άμεσες ενισχύσεις ανά εκτάριο.

Οι δαπάνες για την οργάνωση των αγορών επωφελούνται από την ανατίμηση του δολαρίου έναντι του ευρώ. Τα ποσά που εξοικονομούνται από την ανατίμηση αυτή ανέρχονται σε 300 εκατ. ευρώ περίπου και αφορούν τόσο τις δαπάνες για τις επιστροφές κατά την εξαγωγή όσο και τις δαπάνες δημόσιας αποθεματοποίησης εξαιτίας των χαμηλότερων τιμών πώλησης και του κόστους της απαξίωσης.

Διαπιστώνεται λοιπόν ότι οι ανάγκες σε πιστώσεις για τις επιστροφές κατά την εξαγωγή δεν μεταβλήθηκαν σημαντικά σε σχέση με το ΠΠ (-25 εκατ. ευρώ). Πράγματι, ο όγκος των εξαγωγών αυξήθηκε από 25,5 σε 30 εκατομμύρια τόνους. Θα πρέπει να επισημανθεί ότι τώρα θεωρείται ότι ένα μέρος των εξαγωγών μπορεί να γίνει χωρίς επιστροφές. Τα ποσοστά των επιστροφών εξάλλου παρουσιάζουν μείωση όσον αφορά το μαλακό σιτάρι και το κριθάρι αλλά παρουσιάζουν αύξηση όσον αφορά το καλαμπόκι.

Σημαντικά ποσά εξοικονομήθηκαν όσον αφορά τις δαπάνες της δημόσιας αποθεματοποίησης (-279 εκατ. ευρώ) εξαιτίας της μείωσης των αποθεμάτων στην αρχή του οικονομικού έτους (8 έναντι 17 εκατομμυρίων τόνων) καθώς και της μείωσης των αγορών (11 έναντι 17 εκατομμύρια τόνοι) εξαιτίας της αύξησης των εξαγωγών.

Τέλος, οι δαπάνες που προβλέπονται για τις επιστροφές όσον αφορά την παραγωγή αμύλων αυξάνονται από 299 σε 361 εκατ. ευρώ (+62 εκατ. ευρώ) εξαιτίας της σημαντικής μείωσης των διεθνών τιμών του καλαμποκιού.

Όσον αφορά τις άμεσες ενισχύσεις, οι ανάγκες είναι μειωμένες συνολικά κατά 93 εκατ. ευρώ. Η μείωση αυτή οφείλεται κυρίως σε δύο εξελίξεις. Καταρχάς, μετά την απόφαση του Συμβουλίου τον Ιούλιο 2000 να αναβάλει κατά ένα έτος τη μεταρρύθμιση του τομέα του λίνου και της κάνναβης, η ενσωμάτωση των ενισχύσεων ανά εκτάριο για τον κλωστικό λίνο και την κάνναβη στο γενικό καθεστώς των αροτραίων καλλιεργειών δεν θα γίνει παρά κατά την περίοδο 2001/2002 και θα έχει επιπτώσεις στον προϋπολογισμό του 2002. Το γεγονός αυτό μειώνει για το 2001 τις δαπάνες στον τομέα των αροτραίων καλλιεργειών κατά 69 εκατ. ευρώ περίπου. Στη συνέχεια η Επιτροπή προέβη σε επικαιροποίηση των δαπανών με βάση τις αιτήσεις για πριμοδοτήσεις που υπέβαλαν τα κράτη μέλη, γεγονός που μειώνει τις προβλεπόμενες δαπάνες κατά 24 εκατ. ευρώ. Επισημαίνεται ότι η Επιτροπή δεν μπόρεσε να επικαιροποιήσει τα ποσά για τέσσερα κράτη μέλη λόγω ελλιπών στοιχείων. Όσον αφορά αυτά τα κράτη μέλη διατηρήθηκαν τα ποσά του ΠΠ.

Κεφάλαιο 11 - Ζάχαρη (πιστώσεις -105 εκατ. ευρώ)

πιστώσεις του ΠΠ: 1.831 εκατ. ευρώ

πιστώσεις μετά τη ΔΕ: 1.726 εκατ. ευρώ

Ο τομέας της ζάχαρης παρουσιάζει μία μείωση των προβλεπόμενων δαπανών κατά 105 εκατ. ευρώ σε σύγκριση με τις πιστώσεις του ΠΠ για το 2001, η οποία οφείλεται στην αύξηση των διεθνών τιμών. Όσον αφορά τον υπολογισμό των ποσοστών των επιστροφών η ΔΕ βασίζεται στην παγκόσμια τιμή των 235 δολαρίων/τόνο αντί στην τιμή των 170 δολαρίων/τόνο που προέβλεπε το ΠΠ. Επομένως το ποσοστό επιστροφής ανέρχεται σε 439 αντί για 525 ευρώ/τόνο.

Όσον αφορά τις εξαγωγές "εκτός του ανωτάτου ορίου του ΠΟΕ [3] » (όγκος ισοδύναμος με τις εισαγωγές ζάχαρης από τις χώρες ΑΚΕ), επειδή οι ποσότητες παραμένουν αμετάβλητες η εξέλιξη των τιμών έχει ως συνέπεια την εξοικονόμηση 131 εκατ. ευρώ. Αντίθετα, όσον αφορά τις άλλες εξαγωγές ζάχαρης, οι προς εξαγωγή ποσότητες παρουσιάζουν αύξηση (+237.000 τόνοι), γεγονός που προκαλεί αύξηση των αναγκών κατά 13 εκατ. ευρώ.

[3] Παγκόσμιος Οργανισμός Εμπορίου.

Εξάλλου, εξαιτίας της εξέλιξης των τιμών οι ανάγκες σε πιστώσεις για τις επιστροφές όσον αφορά τη χρησιμοποίηση ζάχαρης και ισογλυκόζης στη χημική βιομηχανία παρουσιάζουν πτώση (-14 εκατ. ευρώ).

Αντίθετα, οι εκτιμώμενες δαπάνες στο πλαίσιο της επιστροφής του κόστους αποθεματοποίησης παρουσιάζουν αύξηση (+ 24 εκατ. ευρώ) μετά την αύξηση των αποθεμάτων από 94,1 εκατ. τόνους/μήνα σε 101,6 εκατ. τόνους/μήνα.

Κεφάλαιο 12 - Ελαιόλαδο (πιστώσεις +89 εκατ. ευρώ)

πιστώσεις του ΠΠ: 2.384 εκατ. ευρώ

πιστώσεις μετά τη ΔΕ: 2. 473 εκατ. ευρώ

Οι προβλεπόμενες πιστώσεις για το ελαιόλαδο παρουσιάζουν αύξηση, η οποία οφείλεται κυρίως στην αύξηση της παραγωγής ελαιολάδου. Οι ανάγκες του ΠΠ είχαν αξιολογηθεί με βάση την υπόθεση ότι όλα τα κράτη μέλη που παράγουν το προϊόν αυτό θα περιορίζονταν στην "εγγυημένη εθνική ποσότητα" (ΕΕΠ). Σύμφωνα με τις δηλώσεις σχετικά με την οριστική παραγωγή η Ιταλία υπερέβη τη δική της ΕΕΠ (παρήγαγε 700.000 τόνους ενώ η δική της ΕΕΠ ανερχόταν σε 543.000 τόνους). Εντούτοις, η μείωση της ενίσχυσης κατά την παραγωγή δεν είναι ανάλογη επειδή ο μηχανισμός σταθεροποίησης προβλέπει τη μεταφορά του 80% των αχρησιμοποίητων ποσοτήτων από την προηγούμενη περίοδο, γεγονός που ισχύει για την Ιταλία στην παρούσα περίοδο. Η ενίσχυση στην παραγωγή ανέρχεται επομένως σε 76 εκατ. ευρώ.

Επειδή η παραγωγή είναι μεγαλύτερη από αυτή που προέβλεπε το ΠΠ, η Επιτροπή ζήτησε αύξηση των πιστώσεων για την ιδιωτική αποθεματοποίηση από 13 σε 24 εκατ. ευρώ.

Κεφάλαιο 13 - Αποξηραμένες ζωοτροφές και ψυχανθή (πιστώσεις -1 εκατ. ευρώ)

πιστώσεις του ΠΠ: 385 εκατ. ευρώ

πιστώσεις μετά τη ΔΕ: 384 εκατ. ευρώ

Με βάση την εμπειρία του παρελθόντος η Επιτροπή μείωσε τις ποσότητες των αποξηραμένων στον ήλιο ζωοτροφών (από 0,25 σε 0,20 εκατ. τόνους). Όλα τα άλλα στοιχεία παραμένουν αμετάβλητα σε σχέση με το ΠΠ.

Κεφάλαιο 14 - Κλωστικά φυτά και μεταξοσκώληκες (πιστώσεις +97 εκατ. ευρώ)

πιστώσεις του ΠΠ: 758 εκατ. ευρώ

πιστώσεις μετά τη ΔΕ : 855 εκατ. ευρώ

Όσον αφορά τον κλωστικό λίνο και την κάνναβη (B1-140), το ΠΠ βασιζόταν στην πρόταση της Επιτροπής που είχε ως στόχο τη σημαντική μεταρρύθμιση του τομέα: ενσωμάτωση της πριμοδότησης στο σύστημα των ενισχύσεων ανά εκτάριο όσον αφορά τις αροτραίες καλλιέργειες ενώ η τυχόν πρόσθετη πριμοδότηση θα συνεχίσει να επιβαρύνει τον τομέα. Η μεταρρύθμιση αυτή προβλέπεται να αρχίσει να ισχύει από την περίοδο 2000/2001 και θα έχει πλήρη επίπτωση στον προϋπολογισμό του 2001.

Το Συμβούλιο Υπουργών Γεωργίας ενέκρινε τη μεταρρύθμιση κατά τη συνεδρίασή του τον Ιούλιο 2000. Αποφάσισε να αναβάλει τη μεταρρύθμιση κατά μία περίοδο και διέθεσε 88 εκατ. ευρώ ως μεταβατικό μέτρο για την περίοδο 2000/2001. Προς το σκοπό αυτό η Επιτροπή προτείνει την εγγραφή αυτού του ποσού στη ΔΕ 2001. Η πρόσθετη δαπάνη (78 εκατ. ευρώ στο B1-140) σε σύγκριση με το ΠΠ αντισταθμίζεται εν μέρει από τη μείωση κατά 69 εκατ. ευρώ των πιστώσεων για τις άμεσες ενισχύσεις (B1-1044 και B1-1054) του κεφαλαίου των αροτραίων καλλιεργειών.

Οι εκτιμώμενες ανάγκες για το βαμβάκι (766 εκατ. ευρώ) παρουσιάζουν αύξηση (+ 19 εκατ. ευρώ) σε σύγκριση με αυτές του ΠΠ, επειδή το Συμβούλιο δεν έχει λάβει καμιά απόφαση σχετικά με τη μεταρρύθμιση. Το ΠΠ βασιζόταν στην πρόταση μεταρρύθμισης της Επιτροπής και προέβλεπε αύξηση κατά 50% έως 60% της τιμής-στόχου σε περίπτωση υπέρβασης της ΜΕΠ [4]. Εάν είχε εγκριθεί η μεταρρύθμιση οι ανάγκες θα ανέρχονταν μόλις στα 698 εκατ. ευρώ χάρη στην ανατίμηση του δολαρίου και στην υψηλή διεθνή τιμή του εκκοκκισμένου βαμβακιού.

[4] Μέγιστη Εγγυημένη Ποσότητα.

Κεφάλαιο 15 - Φρούτα και λαχανικά (πιστώσεις -130 εκατ. ευρώ)

πιστώσεις του ΠΠ: 1.714 εκατ. ευρώ

πιστώσεις μετά τη ΔΕ : 1.584 εκατ. ευρώ

Η Επιτροπή μείωσε τις πιστώσεις που προβλέπονταν για τις επιστροφές κατά την εξαγωγή κατά 10 εκατ. ευρώ εξαιτίας της μείωσης των τιμών που αποφασίστηκαν τον Ιούλιο 2000.

Όσον αφορά τη μεταποίηση της ντομάτας, το ποσό της ενίσχυσης στην παραγωγή για την περίοδο 2000/01 δεν ήταν γνωστό τη στιγμή της παρουσίασης του ΠΠ. Επομένως, η Επιτροπή χρησιμοποίησε το ποσό της περιόδου 1999/00. Το ποσό της μέσης σταθμισμένης ενίσχυσης για την περίοδο 2000/01 ανέρχεται σε 85,6 ευρώ/τόνο έναντι 107,7 ευρώ/τόνο κατά την προηγούμενη περίοδο, γεγονός που προκάλεσε την εξοικονόμηση 56 εκατ. ευρώ. Αυτή η μείωση της ενίσχυσης προκύπτει συγκεκριμένα από την αύξηση των διεθνών τιμών.

Μειώθηκε η αντισταθμιστική ενίσχυση για τις μπανάνες η οποία έχει ως στόχο την αποζημίωση των κοινοτικών παραγωγών για την απώλεια εισοδήματος που προκαλείται από το άνοιγμα της κοινοτικής αγοράς και τη συνακόλουθη πτώση των τιμών (-30 εκατ. ευρώ). Οι προβλεπόμενες δαπάνες κατά την κατάρτιση του ΠΠ για το 2001 βασίζονταν στην υπόθεση ότι θα εγκρινόταν η μεταρρύθμιση του τομέα των μπανανών και θα είχε κάποια επίπτωση στις μπανάνες οι οποίες είχαν διατεθεί στο εμπόριο κατά το 2000 προκαλώντας μείωση των τιμών χονδρικής και αντίστοιχη αύξηση της αντισταθμιστικής ενίσχυσης.

Οι ενισχύσεις στην παραγωγή για τα μεταποιημένα φρούτα μειώθηκαν επίσης εξαιτίας της αύξησης των διεθνών τιμών, ιδίως όταν εκφράζονται σε ευρώ (-19 εκατ. ευρώ).

Κατά την κατάρτιση του ΠΠ για το 2001 η Επιτροπή εκτιμούσε ότι το υπόλοιπο των 15 εκατ. ευρώ για τα προγράμματα εκσυγχρονισμού θα μπορούσαν να χρησιμοποιηθούν κατά το οικονομικό έτος 2001. Εντούτοις μέχρι σήμερα φαίνεται ότι δεν θα υπάρξουν σημαντικές δαπάνες κατά το 2001 (-15 εκατ. ευρώ).

Αντίθετα, αυξάνονται οι δαπάνες για τις ενισχύσεις όσον αφορά τους καρπούς με κέλυφος. Αυτή είναι η συνέπεια της αύξησης του ρυθμού εκκαθάρισης κατά το 2000 των ποσών που οφείλονταν βάσει των παλαιών προγραμμάτων (-10 εκατ. ευρώ) και της αύξησης (+24 εκατ. ευρώ) μετά την απόφαση του Συμβουλίου των Υπουργών Γεωργίας να συνεχιστούν οι πληρωμές βάσει του προϋπολογισμού του 2001 προς τους παραγωγούς για τα προγράμματα που θα έπρεπε να είχαν λήξει το 2000.

Κεφάλαιο 16 - Προϊόντα του αμπελοοινικού τομέα (πιστώσεις +10 εκατ. ευρώ)

πιστώσεις του ΠΠ: 1.143 εκατ. ευρώ

πιστώσεις μετά τη ΔΕ: 1.153 εκατ. ευρώ

Οι νέες ανάγκες βρίσκονται σε ένα επίπεδο που προσεγγίζει τις πιστώσεις οι οποίες είναι εγγεγραμμένες στο ΠΠ. Αυτό οφείλεται στο γεγονός ότι οι ανάγκες είναι ελαφρώς μεγαλύτερες σε σχέση με τις εκτιμήσεις για τις δαπάνες αποθεματοποίησης του κρασιού και του μούστου (+2 εκατ. ευρώ), της δημόσιας αποθεματοποίησης (+ 5 εκατ. ευρώ) και της ιδιωτικής αποθεματοποίησης (+3 εκατ. ευρώ) οινοπνεύματος, της ενίσχυσης για το μούστο (+ 4 εκατ. ευρώ) και των ελαφρώς χαμηλότερων αναγκών απόσταξης (- 4 εκατ. ευρώ). Αντίθετα, η εκτίμηση των αναγκών για τις επιστροφές (35 εκατ. ευρώ), τα προγράμματα εκρίζωσης (14 εκατ. ευρώ) και αναδιάρθρωσης (380 εκατ. ευρώ) παραμένει αναλλοίωτη.

Ο αμπελοοινικός τομέας χαρακτηρίζεται από πολύ σημαντικές διακυμάνσεις των δαπανών από το ένα οικονομικό έτος στο άλλο, που οφείλονται στις ποιοτικές και ποσοτικές μεταβολές της συγκομιδής.

Το ποσό όσον αφορά την παραγωγή κρασιού κατά την περίοδο 99/2000 το οποίο ελήφθη ως βάση για την κατάρτιση του ΠΠ αυξήθηκε σημαντικά (από 173 σε 184 εκατομμύρια εκατόλιτρα). Αντίθετα, με βάση τα πρώτα στοιχεία που διέθεσαν τα κράτη μέλη η παραγωγή κρασιού κατά την περίοδο 2000/2001 προβλέπεται να είναι μειωμένη. Το ποσό μάλιστα που ελήφθη ως βάση για το ΠΠ μειώθηκε (από 174 σε 171 εκατομμύρια εκατόλιτρα).

Από αυτά προκύπτει ότι η ποσότητα κρασιού που πρέπει να αποσυρθεί από την αγορά (και να υποστεί απόσταξη) θα είναι πιθανόν μικρότερη. Εντούτοις, οι δαπάνες για το 2001 θα συνεχίσουν να επηρεάζονται σημαντικά από τον μεγάλο όγκο των υφισταμένων αποθεμάτων τα οποία αυξάνουν τα διαθέσιμα ποσά.

Κεφάλαιο 17 - Καπνός (πιστώσεις -2 εκατ. ευρώ)

πιστώσεις του ΠΠ: 1.002 εκατ. ευρώ

πιστώσεις μετά τη ΔΕ: 1.000 εκατ. ευρώ

Μετά τη μεταρρύθμιση του τομέα του καπνού οι δαπάνες είναι σχετικά σταθερές. Τα δύο και μοναδικά μέσα που εξακολουθούν να υπάρχουν είναι οι πριμοδοτήσεις, οι οποίες χορηγούνται βάσει ενός συστήματος ποσοστώσεων παραγωγής ανά ποικιλία, και το κοινοτικό ταμείο έρευνας και πληροφόρησης.

Η μείωση των εκτιμώμενων δαπανών κατά 2 εκατ. ευρώ μεταξύ του ΠΠ και της ΔΕ έχει σχέση με τις πριμοδοτήσεις. Οφείλεται σε κάποια πτώση των ποσοστώσεων ανάμεσα στις ποικιλίες και στην ανατίμηση της δραχμής σε σχέση με το ευρώ ("επίπτωση του διπλού συντελεστή").

Κεφάλαιο 18 -Άλλοι τομείς φυτικών προϊόντων (ανάγκες +12 εκατ. ευρώ)

πιστώσεις του ΠΠ: 312 εκατ. ευρώ

πιστώσεις μετά τη ΔΕ : 324 εκατ. ευρώ

Το κεφάλαιο αυτό χρηματοδοτεί πολλούς τύπους μέτρων: η ενίσχυση στην παραγωγή για τους σπόρους προς σπορά, την ενίσχυση ανά εκτάριο για το λυκίσκο και τα μέτρα παρέμβασης και στήριξης των εισοδημάτων που προβλέπονται στο πλαίσιο της κοινής οργάνωσης της αγοράς ρυζιού.

Για τους σπόρους προς σπορά προβλέπεται ότι οι πιστώσεις θα αυξηθούν κατά 3 εκατ. ευρώ εξαιτίας της αύξησης των ποσοτήτων που δικαιούνται ενίσχυση (350.000 τόνοι αντί για 339.200 τόνους στο ΠΠ).

Για το ρύζι προβλέπεται επίσης να αυξηθούν οι δαπάνες κατά 9 εκατ. ευρώ. Δύο εξελίξεις εξηγούν αυτή την αλλαγή:

- καταρχάς η μείωση των ενισχύσεων ανά εκτάριο (-4 εκατ. ευρώ) εξαιτίας κυρίως της μείωσης των πριμοδοτούμενων εκτάσεων (394.927 εκτάρια αντί για 408.034 εκτάρια στο ΠΠ),

- κατά δεύτερο λόγο η αύξηση των πιστώσεων για την αποθεματοποίηση (+13 εκατ. ευρώ) εξαιτίας κυρίως της αύξησης της απαξίωσης στην αρχή και στο τέλος του οικονομικού έτους (+ 14 εκατ. ευρώ).

Κεφάλαιο 20 - Γάλα και γαλακτοκομικά προϊόντα (πιστώσεις -399 εκατ. ευρώ)

πιστώσεις του ΠΠ: 2.744 εκατ. ευρώ

πιστώσεις μετά τη ΔΕ : 2.345 εκατ. ευρώ

Σε σχέση με το ΠΠ η κατάσταση στην αγορά γαλακτοκομικών προϊόντων είναι βελτιωμένη. Χάρη στην καλή απόδοση της αγοράς γαλακτοκομικών προϊόντων, ειδικά της αγοράς αποβουτυρωμένου γάλακτος σε σκόνη, η Επιτροπή μπόρεσε να μειώσει πολλά ποσοστά επιστροφής και ενισχύσεων. Μπόρεσε επίσης να αναθεωρήσει τις υποθέσεις της όσον αφορά την παρέμβαση.

Μία μείωση των ποσοστών επιστροφής για το αποβουτυρωμένο γάλα σε σκόνη και για την ομάδα των "άλλων προϊόντων" προκάλεσε την εξοικονόμηση 67 και 122 εκατ. ευρώ αντίστοιχα.

Για τις παρεμβάσεις υπό τη μορφή ενισχύσεων σχετικά με τη χρησιμοποίηση του αποβουτυρωμένου γάλακτος η μείωση των ποσοστών ενίσχυσης και μία μικρή μείωση των ενισχυόμενων ποσοτήτων συνεπάγεται την εξοικονόμηση 53 εκατ. ευρώ για τη χρησιμοποίηση του αποβουτυρωμένου γάλακτος σε σκόνη ως τροφής για τα μοσχάρια και 64 εκατ. ευρώ για τη χρησιμοποίηση αποβουτυρωμένου γάλακτος για την παραγωγή καζεΐνης.

Όσον αφορά την παρέμβαση υπό τη μορφή ενίσχυσης για το αποβουτυρωμένο γάλα σε σκόνη, τα αποθέματα στην αρχή του έτους (3.265 τόνοι αντί για 127.000 τόνους) και οι πολύ μικρότερες αγορές σε σχέση με τις προβλεπόμενες (5.000 τόνοι αντί για 90.000 τόνους) προκαλούν μείωση των αναγκών κατά 69 εκατ. ευρώ. Όσον αφορά τη δημόσια παρέμβαση για το βούτυρο, η αύξηση του όγκου των πωλήσεων (43.000 τόνοι αντί για 13.000 τόνους) συνεπάγεται την εξοικονόμηση 42 εκατ. ευρώ. Το ύψος του εξοικονομηθέντος ποσού στο πλαίσιο των παρεμβάσεων επηρεάστηκε επίσης θετικά από τη μείωση των ποσοστών απαξίωσης κατά την είσοδο. Επίσης, η Επιτροπή έλαβε υπόψη της την κριτική του Ελεγκτικού Συνεδρίου σχετικά με το πολύ υψηλό επίπεδο των ποσοστών απαξίωσης κατά την είσοδο.

Αντίθετα, προβλέπεται ότι θα χρειαστούν 15 εκατ. ευρώ επιπλέον ενόψει της απόφασης του Δικαστηρίου της 27/1/2000 στο πλαίσιο της εκτίμησης της ζημίας που υπέστησαν οι παραγωγοί SLOM, οι οποίοι δεν αποδέχτηκαν μια προσφορά κατ' αποκοπήν αποζημίωσης που τους έγινε.

Κεφάλαιο 21 - Βόειο κρέας (πιστώσεις +82 εκατ. ευρώ)

πιστώσεις του ΠΠ: 5.925 εκατ. ευρώ

πιστώσεις μετά τη ΔΕ: 6.007 εκατ. ευρώ

Οι βασικές πρόσθετες ανάγκες θα πρέπει να είναι για τα έκτακτα μέτρα ενίσχυσης και υποχρεωτικής σφαγής στο πλαίσιο της σπογγώδους εγκεφαλοπάθειας των βοοειδών, γνωστής ως ασθένειας των "τρελών αγελάδων" (+134 εκατ. ευρώ) και σε μικρότερο βαθμό για την ειδική πριμοδότηση των αρσενικών βοοειδών (+22 εκατ. ευρώ). Αυτές οι πρόσθετες ανάγκες θα αντισταθμιστούν εν μέρει από τη μείωση των αναγκών για τις επιστροφές (-66 εκατ. ευρώ).

Όσον αφορά τις επιστροφές κατά την εξαγωγή, οι ανάγκες αναμένεται να είναι κατά πολύ χαμηλότερες δεδομένης της μείωσης των επιστροφών για τα περισσότερα προϊόντα σε σύγκριση με τις προβλέψεις του ΠΠ.

Οι εκτιμώμενες δαπάνες για τα καθεστώτα πριμοδότησης προσεγγίζουν αυτές του ΠΠ. Μια μικρή αύξηση των αναγκών κατά το 2001 προβλέπεται για την ειδική πριμοδότηση των αρσενικών βοοειδών με βάση τα πρόσφατα στοιχεία που διέθεσαν τα κράτη μέλη, όπου φαίνεται ότι έχει αυξηθεί ο αριθμός των ζώων. Αντίθετα, είναι περιορισμένες οι ανάγκες για τη χρηματοδότηση της σφαγής εξαιτίας του γεγονότος ότι οι σφαγές κατά τους πρώτους έξι μήνες του έτους 2000 ήταν μικρότερες από τις προβλέψεις του ΠΠ.

Όσον αφορά τα μέτρα που ελήφθησαν στο πλαίσιο της εξάλειψης της σπογγώδους εγκεφαλοπάθειας των βοοειδών, οι ανάγκες του προγράμματος εθελοντικής σφαγής στο Ηνωμένο Βασίλειο έχουν αυξηθεί σημαντικά σε σύγκριση με το ΠΠ και υπερβαίνουν τα 346 εκατ. ευρώ (+131 εκατ. ευρώ). Αυτή η μεγάλη αύξηση οφείλεται στην ταυτόχρονη αύξηση του αριθμού των προβλεπόμενων ζώων, του ποσού που κατεβλήθη ανά κεφαλή και του ποσού των υπολοίπων. Όσον αφορά το πρόγραμμα επιλεκτικής υποχρεωτικής σφαγής, λαμβανομένων υπόψη αφενός των αβεβαιοτήτων που υπάρχουν και αφετέρου της εκτέλεσης αυτού του μέτρου κατά το 2000, το ποσό που είχε εκτιμηθεί αρχικά σε 10 εκατ. ευρώ αυξάνεται και φθάνει τα 13 εκατ. ευρώ. Οι συνολικές ανάγκες για τα μέτρα που έχουν σχέση με τη σπογγώδη εγκεφαλοπάθεια των βοοειδών ανέρχονται σε 359 εκατ. ευρώ κατά το 2001. Το συνολικό κόστος των μέτρων οργάνωσης των αγορών που έχουν σχέση με αυτήν την κρίση εκτιμάται προς το παρόν σε 4.159 εκατ. ευρώ για την περίοδο 1996-2001, εκ των οποίων 237 εκατ. ευρώ είναι εγγεγραμμένα στον προϋπολογισμό του 2000 και 359 εκατ. ευρώ προβλέπονται στην παρούσα διορθωτική επιστολή για το 2001.

Κεφάλαιο 22 - Αιγοπρόβειο κρέας (πιστώσεις -174 εκατ. ευρώ)

πιστώσεις του ΠΠ: 1.794 εκατ. ευρώ

πιστώσεις μετά τη ΔΕ: 1.620 εκατ. ευρώ

Η πριμοδότηση για τις προβατίνες αποτελεί σχεδόν το σύνολο των δαπανών αυτού του κεφαλαίου. Η μείωση των αναγκών γι' αυτή την πριμοδότηση προκαλεί έτσι μείωση του συνόλου των αναγκών αυτού του κεφαλαίου σε σχέση με το ΠΠ. Οι προβλέψεις δαπανών οφείλονται κυρίως στην εξέλιξη των τιμών της αγοράς καθώς και στον αριθμό των πριμοδοτούμενων ζώων.

Οι πριμοδοτήσεις για ένα συγκεκριμένο έτος εμπορίας καταβάλλονται από τους προϋπολογισμούς δύο διαφορετικών οικονομικών ετών. Οι δαπάνες κατά τη διάρκεια του οικονομικού έτους 2001 αφορούν τις πληρωμές του 70% περίπου των πριμοδοτήσεων κατά την περίοδο 2000 (2η προκαταβολή και υπόλοιπο) και το 30% των πριμοδοτήσεων για την περίοδο 2001 (1η προκαταβολή).

Το ΠΠ βασιζόταν σε μια προβλεπόμενη τιμή αγοράς ύψους 3.350 ευρώ ανά τόνο για τις δύο περιόδους 2000 και 2001. Εξαιτίας των πρόσφατων τάσεων των τιμών και των πιο ευνοϊκών προβλέψεων η Επιτροπή πιστεύει ότι θα μπορούσε να ληφθεί ως βάση μια μέση τιμή ύψους 3.560 ευρώ ανά τόνο όσον αφορά την περίοδο 2000. Οι ανάγκες για τις πριμοδοτήσεις, οι οποίες υπολογίζονται με βάση τη διαφορά ανάμεσα στην τιμή βάσης και στην τιμή της αγοράς, θα είναι συνεπώς χαμηλότερες από αυτές που είχαν υπολογιστεί κατά τη διάρκεια της κατάρτισης του ΠΠ εξαιτίας αυτής της αύξησης των τιμών της αγοράς. Για την περίοδο 2001 η Επιτροπή προβλέπει ότι η τιμή θα ανέλθει στις 3.400 ευρώ ανά τόνο, που βρίσκεται πιο κοντά στη μέση μακροπρόθεσμη τιμή.

Όσον αφορά τα ζώα που δικαιούνται πριμοδότηση η πρόβλεψη γενικά βασίζεται στα πλέον πρόσφατα στοιχεία που αφορούν την πραγματική χρησιμοποίηση του δικαιώματος πριμοδότησης. Τον Απρίλιο 2000 η Επιτροπή δεν διέθετε πλήρη στοιχεία για την περίοδο 1999. Σήμερα οι πριμοδοτήσεις που καταβάλλονται για την περίοδο 1999 είναι τόσο καλά γνωστές που μπορεί να βγουν συμπεράσματα όσον αφορά τον αριθμό των ζώων ο οποίος θα ληφθεί ως βάση για τις προβλέψεις. Βασιζόμενη σε αυτά τα στοιχεία, η Επιτροπή κρίνει ότι τα ζώα που δικαιούνται επιδότηση θα μπορούσαν να εκτιμηθούν σε 73,2 εκατομμύρια κεφάλια κατά τα έτη 2000 και 2001, δηλαδή υπάρχει μια αύξηση κατά 650.000 κεφάλια σε σύγκριση με το ΠΠ.

Θα πρέπει επίσης να επισημανθεί ότι, λαμβανομένης υπόψη της βελτίωσης της κατάστασης στην αγορά που περιγράφεται παραπάνω, οι προβλεπόμενες ανάγκες για την ιδιωτική αποθεματοποίηση μειώθηκαν σημαντικά (από 5 εκατ. ευρώ σε 1 εκατ. ευρώ).

Κεφάλαιο 23 - Χοιρινό κρέας, αυγά και πουλερικά (πιστώσεις -43 εκατ. ευρώ)

πιστώσεις του ΠΠ: 213 εκατ. ευρώ

πιστώσεις μετά τη ΔΕ : 170 εκατ. ευρώ

Οι δαπάνες αυτού του κεφαλαίου αποτελούνται από τις επιστροφές κατά την εξαγωγή και, για το χοιρινό κρέας, επίσης από τις δαπάνες παρέμβασης στο πλαίσιο της ιδιωτικής αποθεματοποίησης.

Η διαφορά σε σχέση με το ΠΠ οφείλεται αποκλειστικά και μόνο στη μείωση των ποσοστών επιστροφής λόγω της ανάκαμψης της εσωτερικής αγοράς. Οι ανάγκες για επιστροφές μειώνονται κατά 33 εκατ. ευρώ για το χοιρινό κρέας και κατά 10 εκατ. ευρώ για τα πουλερικά.

Κεφάλαιο 30 - Προϊόντα εκτός παραρτήματος I (πιστώσεις: -29 εκατ. ευρώ)

πιστώσεις του ΠΠ: 444 εκατ. ευρώ

πιστώσεις μετά τη ΔΕ: 415 εκατ. ευρώ

Το κεφάλαιο αυτό αφορά τα προϊόντα που προκύπτουν από τη μεταποίηση των βασικών αγροτικών προϊόντων όπως είναι τα σιτηρά, η ζάχαρη, τα γαλακτοκομικά προϊόντα και τα αυτά. Πρόκειται συγκεκριμένα για τα αλκοολούχα ποτά που παράγονται με βάση τα σιτηρά, τα προϊόντα που έχουν ως βάση τη σοκολάτα, τα είδη διατροφής, τα ζυμαρικά, τα προϊόντα αρτοποιίας και ζαχαροπλαστικής κλπ.

Τα ποσοστά επιστροφών γι' αυτά τα μεταποιημένα προϊόντα μειώθηκαν, ειδικά για το αποβουτυρωμένο γάλα και τη ζάχαρη (βλέπε παρατηρήσεις σχετικά με αυτούς τους τομείς). Αυτή η μείωση δίνει επίσης τη δυνατότητα αύξησης των ποσοτήτων που δικαιούνται επιστροφή. Οι ποσότητες αυτές εμφανίζονται στον ακόλουθο πίνακα.

>ΑΝΑΦΟΡΑ ΣΕ ΓΡΑΦΗΚΟ>

Κεφάλαιο 31 - Επισιτιστικά προγράμματα (πιστώσεις +35 εκατ. ευρώ)

πιστώσεις του ΠΠ: 292 εκατ. ευρώ

πιστώσεις μετά τη ΔΕ : 327 εκατ. ευρώ

Το νέο καθεστώς σχετικά με το "γάλα για τους μαθητές" που ενέκρινε το Συμβούλιο τον Ιούλιο 2000 προβλέπει ως ποσοστό συγχρηματοδότησης της ενίσχυσης το 75% αντί για 50% που πρότεινε η Επιτροπή. Εξάλλου, το Συμβούλιο αποφάσισε να θέσει σε ισχύ το νέο καθεστώς την 1η Ιανουαρίου 2001, γεγονός που σημαίνει ότι ο γεωργικός προϋπολογισμός για το 2001 θα πρέπει να χρηματοδοτήσει ακόμη ένα σημαντικό μέρος (εκτιμάται στο 50%) του παλαιού προγράμματος με ποσοστό χρηματοδότησης 95%. Τέλος, ο κατάλογος των επιλέξιμων προϊόντων έχει διευρυνθεί με αποτέλεσμα, όσον αφορά το οικονομικό έτος 2001, μία αύξηση των αναγκών που εκτιμάται σε 41 εκατ. ευρώ, ανεβάζοντας έτσι τις πιστώσεις της ΔΕ στα 89 εκατ. ευρώ.

Για τη διανομή τροφίμων στους άπορους η Επιτροπή προτείνει τη διατήρηση των πιστώσεων στα παραδοσιακά επίπεδα, δηλαδή στα 200 εκατ. ευρώ. Το μέτρο αυτό έχει ως στόχο να διατεθούν στους άπορους προϊόντα προερχόμενα από τα δημόσια αποθεματικά. Επειδή αυτά τα αποθέματα είναι πολύ μικρά φαίνεται σκόπιμο να αυξηθεί ο όγκος των πιστώσεων.

Για τη δωρεάν διανομή φρούτων και λαχανικών έχουν μειωθεί οι ανάγκες (-5 εκατ. ευρώ) λόγω της μείωσης των αποσύρσεων και των ποσοτήτων που διανεμήθηκαν.

Όσον αφορά τις επιστροφές για τις δράσεις επισιτιστικής βοήθειας οι πιστώσεις είναι μειωμένες (-3 εκατ. ευρώ) λόγω της μείωσης ορισμένων ποσοστών επιστροφής στους σχετικούς τομείς.

Τέλος, η Επιτροπή έχει εγγράψει 2 εκατ. ευρώ για τη χρηματοδότηση του ελέγχου που προβλέπεται στο άρθρο 4, παράγραφος 1, τέταρτο εδάφιο του κανονισμού (ΕΚ) αριθ. 2802/98 του Συμβουλίου σχετικά με το πρόγραμμα εφοδιασμού της Ρωσικής Ομοσπονδίας με αγροτικά προϊόντα. Δεδομένης της καθυστέρησης του προγράμματος εφοδιασμού, ο έλεγχος αυτός δεν έχει ξεκινήσει ακόμη. Επισημαίνεται ότι τα 2 εκατ. ευρώ που είναι εγγεγραμμένα δεν προκαλούν υπέρβαση του ποσού των 20,4 εκατ. ευρώ που έχει χορηγήσει η αρμόδια για τον προϋπολογισμό αρχή για την παρακολούθηση, τον έλεγχο και την αξιολόγηση του προγράμματος.

Κεφάλαιο 32 - Υπεραπομακρυσμένες περιοχές (πιστώσεις +16 εκατ. ευρώ)

πιστώσεις του ΠΠ: 230 εκατ. ευρώ

πιστώσεις μετά τη ΔΕ: 246 εκατ. ευρώ

Σύμφωνα με τη νέα εκτίμηση προκύπτουν πρόσθετες ανάγκες για πιστώσεις για τον εφοδιασμό των Κανάριων Νήσων με προϊόντα (+ 15 εκατ. ευρώ) και σε μικρότερο βαθμό της Μαδέρας (+ 1 εκατ. ευρώ). Αυτή η αύξηση είναι το αποτέλεσμα της εφαρμογής του καθεστώτος εφοδιασμού για το οικονομικό έτος 2000, από το οποίο φαίνεται ότι υπάρχει αύξηση της εκτέλεσης των υπολοίπων, ειδικά όσον αφορά το πρόγραμμα POSEICAN.

Κεφάλαιο 33 - Κτηνιατρικά και φυτοϋγειονομικά μέτρα (πιστώσεις -4,5 εκατ. ευρώ)

πιστώσεις του ΠΠ: 110 εκατ. ευρώ

πιστώσεις μετά τη ΔΕ: 105,5 εκατ. ευρώ

Οι πιστώσεις που προβλέπονται για τα κτηνιατρικά μέτρα είναι μειωμένες κατά 4,5 εκατ. ευρώ εξαιτίας της διακύμανσης των αναγκών όσον αφορά το άρθρο 330 "Προγράμματα εξάλειψης και παρακολούθησης των ζωικών ασθενειών".

Πράγματι, η Επιτροπή ενέγραψε στο ΠΠ το ποσό των 10 εκατ. ευρώ ως κοινοτική συνεισφορά για τη χρηματοδότηση των δοκιμασιών καταπολέμησης της σπογγώδους εγκεφαλοπάθειας των βοοειδών. Το ποσό αυτό ενεγράφη στο αποθεματικό B0-40 εν αναμονή των ανακοινώσεων των κρατών μελών σχετικά με το ακριβές μέγεθος αυτής της δράσης.

Σύμφωνα με τις ανακοινώσεις αυτές φαίνεται ότι το ποσό των 5,5 εκατ. ευρώ θα είναι αρκετό για την κοινοτική συγχρηματοδότηση των επιλέξιμων προγραμμάτων. Η Επιτροπή προτείνει συνεπώς:

- την κατάργηση του αποθεματικού των 10 εκατ. ευρώ και

- την εγγραφή πρόσθετων πιστώσεων ύψους 5,5 εκατ. ευρώ στο κονδύλιο B1-330, το οποίο έτσι αυξάνεται από 45,2 σε 50,7 εκατ. ευρώ.

Κεφάλαιο 38 - Δράσεις προώθησης (πιστώσεις +2 εκατ. ευρώ)

πιστώσεις του ΠΠ: 64,5 εκατ. ευρώ

πιστώσεις μετά τη ΔΕ: 66,5 εκατ. ευρώ

Η αύξηση των αναγκών της διορθωτικής επιστολής προκύπτει από το γεγονός ότι ελήφθη υπόψη το ποσό των 2 εκατ. ευρώ για τις δράσεις προώθησης εντός της Ένωσης, π.χ. για τα ζώντα φυτά και τα άνθη, το οποίο δεν προβλεπόταν από το ΠΠ.

Κεφάλαιο 39 - Άλλα μέτρα (αγρονομισματικές ενισχύσεις) (πιστώσεις -53 εκατ. ευρώ)

πιστώσεις του ΠΠ: 470 εκατ. ευρώ

πιστώσεις μετά τη ΔΕ: 417 εκατ. ευρώ

Πρόκειται καταρχάς για τις ενισχύσεις που εγκρίθηκαν βάσει του παλαιού συστήματος, το οποίο ίσχυε πριν την καθιέρωση του ευρώ. Στο ΠΠ της Επιτροπής οι σχετικές δαπάνες εκτιμώνται σε 88 εκατ. ευρώ. Αυτό το ποσό είχε προβλεφθεί για την πληρωμή ενισχύσεων στην Ιταλία μετά τη σημαντική ανατίμηση της λιρέτας το 1997. Η εκτίμηση είχε βασιστεί στην υπόθεση ότι η Ιταλία θα κατέβαλε τη δεύτερη δόση από τον προϋπολογισμό του 2001. Όμως, η Ιταλία επιτάχυνε τις πληρωμές και έχει ήδη καταβάλει ένα μέρος αυτής της δόσης κατά το 2000 γεγονός που επέβαλε εξάλλου την ενίσχυση των πιστώσεων για το 2000. Ακόμη και αν ληφθεί υπόψη η πληρωμή ενός μέρους της τρίτης δόσης κατά το 2001 καθώς και ένα μικρό υπόλοιπο των δαπανών για την Ιρλανδία, διαπιστώνεται μείωση των αναγκών κατά 16 εκατ. ευρώ όσον αφορά αυτό το είδος των ενισχύσεων.

Το δεύτερο είδος των ενισχύσεων χορηγήθηκε μετά την καθιέρωση του ευρώ και την ταυτόχρονη κατάργηση των "πράσινων τιμών". Οι πρόσφατες πληροφορίες δείχνουν ότι η εκτίμηση των δαπανών που περιλαμβάνεται στο ΠΠ εξακολουθεί να είναι επίκαιρη. Η ΔΕ προβλέπει το ποσό των 256 εκατ. ευρώ.

Απομένει, τέλος, το τρίτο είδος των αγρονομισματικών ενισχύσεων που έχει σχέση με το νέο σύστημα. Οι ενισχύσεις αυτές περιορίζονται στα κράτη μέλη τα οποία δεν συμμετέχουν στο ευρώ και έχουν ως στόχο να αντισταθμίσουν τις μειώσεις (σε εθνικό νόμισμα) των τιμών ή/και των άμεσων ενισχύσεων που προκύπτουν από την ανατίμηση των νομισμάτων τους έναντι του ευρώ. Η εκτίμηση των δαπανών μειώνεται από 117 εκατ. ευρώ στο ΠΠ στα 81 εκατ. ευρώ στη ΔΕ. Το Ηνωμένο Βασίλειο, ο βασικός δικαιούχος αυτών των ενισχύσεων, παραιτήθηκε από την πληρωμή των ενισχύσεων στον περιβαλλοντικό και στο διαρθρωτικό τομέα καθώς και από την πληρωμή της δεύτερης δόσης των ενισχύσεων όσον αφορά τις "πριμοδοτήσεις για το πρόβειο κρέας". Οι αντισταθμίσεις που χορηγούνται στο πλαίσιο των ενισχύσεων για τις αροτραίες καλλιέργειες θα πρέπει να είναι μικρότερες εξαιτίας της υποτίμησης της στερλίνας σε σχέση με το ευρώ από τότε που καταρτίστηκε το ΠΠ.

3. Ο ΥΠΟΤΟΜΕΑΣ 1β: Η ΑΓΡΟΤΙΚΗ ΑΝΑΠΤΥΞΗ

Κεφάλαιο 40 - Αγροτική ανάπτυξη (αμετάβλητες πιστώσεις)

πιστώσεις του ΠΠ: 4.495 εκατ. ευρώ

πιστώσεις μετά τη ΔΕ: 4.495 εκατ. ευρώ

Σύμφωνα με τις νέες κανονιστικές διατάξεις που ισχύουν όσον αφορά την αγροτική ανάπτυξη, τα κράτη μέλη κοινοποίησαν στην Επιτροπή στις 30 Σεπτεμβρίου 2000 τις δικές τους εκτιμήσεις δαπανών για το οικονομικό έτος 2001. Συνολικά οι εκτιμήσεις αυτές υπερβαίνουν το ανώτατο όριο των δημοσιονομικών προοπτικών του υποτομέα 1β για το 2001. Η Επιτροπή προτείνει συνεπώς να εγγραφούν στον προϋπολογισμό του 2001 πιστώσεις που αντιστοιχούν σε αυτό το ανώτατο όριο. Υπενθυμίζεται ότι η Επιτροπή είχε ήδη εγγράψει στο ΠΠ πιστώσεις που αντιστοιχούσαν στο ανώτατο όριο.

Αφού λοιπόν η Επιτροπή δεν έχει αλλάξει τη θέση της όσον αφορά το συνολικό όγκο των πιστώσεων, προσάρμοσε την κατανομή των πιστώσεων στα διάφορα μέτρα με βάση τις προαναφερόμενες ανακοινώσεις των κρατών μελών.

4. ΤΡΟΠΟΠΟΙΗΣΗ ΤΗΣ ΟΝΟΜΑΤΟΛΟΓΙΑΣ ΚΑΙ ΤΩΝ ΠΑΡΑΤΗΡΗΣΕΩΝ ΤΟΥ ΠΡΟΫΠΟΛΟΓΙΣΜΟΥ - ΚΑΤΑΡΓΗΣΗ ΚΟΝΔΥΛΙΩΝ

Οι ακόλουθες τροποποιήσεις οφείλονται κυρίως στην απόφαση του Συμβουλίου Υπουργών Γεωργίας τον Ιούλιο 2000 να αναβάλει κατά ένα έτος τη μεταρρύθμιση του τομέα του λίνου και της κάνναβης. Επομένως, οι τροποποιήσεις των παρατηρήσεων και η δημιουργία δύο νέων κονδυλίων, που προτείνονται με το ΠΠ, δεν πρόκειται να γίνουν στον προϋπολογισμό του 2001 αλλά στον προϋπολογισμό του 2002. Για το 2001, θα πρέπει συνεπώς να επανέλθει η παλαιά ονοματολογία που ισχύει για τον προϋπολογισμό του 2000.

Η Επιτροπή προτείνει επίσης την προσθήκη μιας παρατήρησης στο κονδύλιο B1-319. Η παρατήρηση αυτή αφορά τον κανονισμό (ΕΚ) αριθ. 2802/98 του Συμβουλίου σχετικά με ένα πρόγραμμα εφοδιασμού της Ρωσικής Ομοσπονδίας με αγροτικά προϊόντα. Όπως αναφέρεται παραπάνω στο Κεφάλαιο B1-31, η Επιτροπή έχει εγγράψει το ποσό των 2 εκατ. ευρώ για τη χρηματοδότηση του ελέγχου που προβλέπει αυτός ο κανονισμός και εκτιμά ότι επιβάλλεται να συμπληρωθεί η παρατήρηση του προϋπολογισμού. Υπενθυμίζεται ότι η εγγραφή των 2 εκατ. ευρώ δεν θα προκαλέσει υπέρβαση του ποσού των 20,4 εκατ. ευρώ που χορήγησε η αρμόδια για τον προϋπολογισμό αρχή για την παρακολούθηση, τον έλεγχο και την αξιολόγηση του προγράμματος.

4.1. Τροποποίηση της ονοματολογίας και των παρατηρήσεων

άρθρα B1-1044 και B1-1054:

- Νέα ονομασία: "Ενίσχυση στους παραγωγούς σπόρων μη υφαντικού λίνου"

- Κατάργηση της δεύτερης παραγράφου της παρατήρησης

άρθρο B1-319:

- Προστίθεται η ακόλουθη παρατήρηση: "Οι πιστώσεις που είναι εγγεγραμμένες σε αυτό το άρθρο προορίζονται για τη χρηματοδότηση του ελέγχου του προγράμματος εφοδιασμού της Ρωσικής Ομοσπονδίας με αγροτικά προϊόντα. Ο έλεγχος αυτός προβλέπεται από το άρθρο 4, παράγραφος 1, τέταρτο εδάφιο του κανονισμού (ΕΚ) αριθ. 2802/98 του Συμβουλίου. Ο έλεγχος θα ολοκληρωθεί πριν το τέλος του οικονομικού έτους 2001."

4.2. Κατάργηση κονδυλίων

- Άρθρο B1-1401 - Ενίσχυση για τη μεταποίηση μακριών ινών λίνου

- Άρθρο B1-1403 - Ενίσχυση για τη μεταποίηση κοντών ινών λίνου και ινών κάνναβης.

ΤΟΜΕΑΣ 4 - ΕΞΩΤΕΡΙΚΕΣ ΔΡΑΣΕΙΣ

4.3. Διεθνείς αλιευτικές συμφωνίες

Η Επιτροπή προτείνει τα ακόλουθα ποσά για την τροποποίηση του προσχεδίου του προϋπολογισμού προτείνοντας:

Θέση B7-8000: 191.253.000 ευρώ σε πιστώσεις ανάληψης υποχρεώσεων (έναντι 149.000.000 ευρώ στο ΠΠ) και 197.853.000 ευρώ σε πιστώσεις πληρωμών (έναντι 155.600.000 ευρώ στο ΠΠ) για τις ισχύουσες συμφωνίες.

Κεφάλαιο "αποθεματικού" B0-40: 78.382.000 ευρώ σε πιστώσεις ανάληψης υποχρεώσεων (έναντι 123.300.000 ευρώ στο ΠΠ) και 73.766.000 ευρώ σε πιστώσεις πληρωμών (έναντι 116.700.000 ευρώ στο ΠΠ).

Η συνολική καθαρή επίπτωση επομένως είναι η μείωση κατά 2,7 εκατ. ευρώ περίπου των πιστώσεων ανάληψης υποχρεώσεων και κατά 681.000 ευρώ σε πιστώσεις πληρωμών σε σύγκριση με το προσχέδιο του προϋπολογισμού. Σε σύγκριση με το σχέδιο του προϋπολογισμού για το 2000 υπάρχει μια καθαρή αύξηση κατά 4 εκατ. ευρώ περίπου σε σύγκριση με τις εκτιμήσεις που είχαν γίνει τότε.

Οι σημαντικότεροι λόγοι για τις προτεινόμενες αλλαγές όσον αφορά τη διάθεση των πιστώσεων είναι οι ακόλουθοι:

α) Μετά την ολοκλήρωση των διαπραγματεύσεων με τη Γροιλανδία και την μονογράφηση του τέταρτου χρηματοδοτικού πρωτοκόλλου, η Επιτροπή προτείνει την εγγραφή στη θέση B7-8000 ενός ποσού ελαφρώς μεγαλύτερου από αυτό που είχε προβλεφθεί για τη Γροιλανδία. Το ίδιο ισχύει και για την Ακτή Ελεφαντοστού για την οποία οι πιστώσεις όσον αφορά το έτος 2000 έχουν επίσης αυξηθεί ελαφρώς. Εξάλλου, οι πιστώσεις έχουν μειωθεί ελαφρώς όσον αφορά τη συμφωνία με την Αγκόλα.

β) Ένα μικρό ποσό που προβλεπόταν για την Ισημερινή Γουινέα μεταφέρεται από τη θέση B7-8000 στο κεφάλαιο B0-40 επειδή η προηγούμενη συμφωνία παρατάθηκε μόνο κατά ένα έτος και όχι περισσότερο όπως προβλεπόταν αρχικά. Επομένως θα πρέπει να γίνει νέα διαπραγμάτευση αυτής της συμφωνίας για το 2001.

γ) Λόγω των αβεβαιοτήτων που διαπιστώθηκαν σε σχέση με τις διαπραγματεύσεις όσον αφορά τις νέες συμφωνίες με χώρες όπως η Αργεντινή, η Μοζαμβίκη και η Ρωσία καθώς και με χώρες του Νότιου Ειρηνικού, προτείνεται η μείωση των πιστώσεων του "αποθεματικού" κεφαλαίου B0-40 κατά 7 εκατ. ευρώ περίπου σε πιστώσεις ανάληψης υποχρεώσεων και κατά 4,9 εκατ. ευρώ σε πιστώσεις πληρωμών.

δ) Όσον αφορά τη συμφωνία με το Μαρόκο, η Επιτροπή προτείνει να παραμείνουν στη θέση B7-8000 οι πιστώσεις που έχουν διατεθεί για τη συμφωνία με το Μαρόκο, επειδή ελπίζεται ακόμη ότι μπορεί να τεθεί σε ισχύ αυτή η συμφωνία στις αρχές του 2001. Η Επιτροπή είχε πρόσφατα επαφές υψηλού επιπέδου με το βασιλιά και τον πρωθυπουργό του Μαρόκου οι οποίες φαίνεται να είχαν επιτυχή αποτελέσματα. Οι τεχνικές διαπραγματεύσεις θα επαναληφθούν σύντομα.

Σύμφωνα με τις διατάξεις της διοργανικής συμφωνίας, η Επιτροπή αναμένεται να διαβιβάσει το Νοέμβριο στην αρμόδια για τον προϋπολογισμό αρχή μία επικαιροποιημένη έκδοση των προγνώσεών της για τη διαπραγμάτευση ή την επαναδιαπραγμάτευση συμφωνιών προς αιτιολόγηση των ποσών που είναι εγγεγραμμένα στη διορθωτική επιστολή.

III. ΕΣΟΔΑ

Προβλεπόμενο υπόλοιπο του οικονομικού έτους 2000

Το άρθρο 32 πρώτη παράγραφος, του δημοσιονομικού κανονισμού της 21ης Δεκεμβρίου 1977 (ΕΕ αριθ. L 356 της 31/12/77 και μεταγενέστερες τροποποιήσεις) προβλέπει ότι το υπόλοιπο κάθε οικονομικού έτους εγγράφεται στον προϋπολογισμό του επόμενου οικονομικού έτους ως έσοδο εάν πρόκειται για πλεόνασμα η ως δαπάνη εάν πρόκειται για έλλειμμα.

Η δεύτερη παράγραφος του ίδιου άρθρου ορίζει ότι οι δέουσες εκτιμήσεις των εν λόγω εσόδων ή δαπανών εγγράφονται στον προϋπολογισμό κατά τη διάρκεια της διαδικασίας του προϋπολογισμού και ενδεχομένως, με τη διαδικασία της διορθωτικής επιστολής, που υποβάλλεται σύμφωνα με το άρθρο 14 του εν λόγω κανονισμού.

Η Επιτροπή θεωρεί ότι στο προσχέδιο του προϋπολογισμού για το οικονομικό έτος 2001 μπορεί να εγγραφεί το συνολικό ποσό των 900 εκατ. ευρώ περίπου ως αποτέλεσμα κυρίως της αύξησης των εισπράξεων των παραδοσιακών ίδιων πόρων κατά τη διάρκεια του έτους και κατά δεύτερο λόγο μιας πρώτης εκτίμησης της συνολικής επίπτωσης των προσαρμογών των βάσεων ΦΠΑ και ΑΕΠ μετά τις τροποποιήσεις που δήλωσαν τα κράτη μέλη και οι οποίες πρέπει να εγγραφούν στο λογαριασμό της Επιτροπής μέχρι την 1/12/2000.

Το εν λόγω ποσό ενεγράφη προσωρινά στο άρθρο 300 "Διαθέσιμο πλεόνασμα του προηγούμενου οικονομικού έτους".

Μετά το κλείσιμο των λογαριασμών του οικονομικού έτους 2000 η διαφορά σε σχέση με αυτές τις εκτιμήσεις θα εγγραφεί στον προϋπολογισμό του 2001 μέσω ενός διορθωτικού ή/και συμπληρωματικού προϋπολογισμού σύμφωνα με την τρίτη παράγραφο του άρθρου 32 του εν λόγω κανονισμού.

>ΘΕΣΗ ΠIΝΑΚΑ>

ΓΕΝΙΚΗ ΚΑΤΑΣΤΑΣΗ ΤΩΝ ΕΣΟΔΩΝ

ΤΙΤΛΟΣ 3

ΔΙΑΘΕΣΙΜΑ ΠΛΕΟΝΑΣΜΑΤΑ

ΚΕΦΑΛΑΙΟ 30 ΔΙΑΘΕΣΙΜΟ ΠΛΕΟΝΑΣΜΑ ΤΟΥ ΠΡΟΗΓΟΥΜΕΝΟΥ ΟΙΚΟΝΟΜΙΚΟΥ ΕΤΟΥΣ

ΑΡΘΡΟ 300 ΔΙΑΘΕΣΙΜΟ ΠΛΕΟΝΑΣΜΑ ΤΟΥ ΠΡΟΗΓΟΥΜΕΝΟΥ ΟΙΚΟΝΟΜΙΚΟΥ ΕΤΟΥΣ

>ΘΕΣΗ ΠIΝΑΚΑ>

Παρατηρήσεις : αμετάβλητες

ΚΑΤΑΣΤΑΣΗ ΤΩΝ ΔΑΠΑΝΩΝ

ΤΜΗΜΑ III - ΕΠΙΤΡΟΠΗ

Τροποποίηση της ονοματολογίας και των παρατηρήσεων

άρθρα B1-1044 και B1-1054:

- Νέα ονομασία: "Ενίσχυση στους παραγωγούς σπόρων μη υφαντικού λίνου"

- Κατάργηση της δεύτερης παραγράφου της παρατήρησης

άρθρο B1-319:

- Προστίθεται η ακόλουθη παρατήρηση: "Οι πιστώσεις που είναι εγγεγραμμένες σε αυτό το άρθρο προορίζονται για τη χρηματοδότηση του ελέγχου του προγράμματος εφοδιασμού της Ρωσικής Ομοσπονδίας με αγροτικά προϊόντα. Ο έλεγχος αυτός προβλέπεται από το άρθρο 4, παράγραφος 1, τέταρτο εδάφιο του κανονισμού (ΕΚ) αριθ. 2802/98 του Συμβουλίου. Ο έλεγχος θα ολοκληρωθεί πριν το τέλος του οικονομικού έτους 2001."

Κατάργηση κονδυλίων

- Άρθρο B1-1401 - Ενίσχυση για τη μεταποίηση μακριών ινών λίνου

- Άρθρο B1-1403 - Ενίσχυση για τη μεταποίηση κοντών ινών λίνου και ινών κάνναβης